Mužská dvojhra na French Open 2007

Deň 1: 27. máj

Hneď prvý hrací deň mužskej dvojhry poznamenalo počasie. Kvôli dažďu sa odohrali iba tri stretnutia. Do druhého kola hladko postúpil 22. nasadený Marat Safin. Zo srbského súboja dvoch nenasadených hráčov vyšiel víťazne Janko Tipsarević, ktorý v štyroch setoch porazil Dušana Vemića. Štyri sety na postup potreboval aj Talian Starace.

Deň 2: 28. máj

Druhý hrací deň opäť poznačilo daždivé počasie. Úvodné zápasy sa začali s trojhodinovým meškaním. Vzhľadom na pretrvávajúci dážď však skončil iba zápas Rusa Davydenka a Taliana Galvaniho a to hladkým trojsetovým víťazstvo Davydenka 6 : 3, 6 : 1, 6 : 1. Zápasy Federera s Russella (6:4, 4:1), Ferrera s Delicom (3:4), Ljubičića s Clémentom (6:1, 4:4), Robreda s Roitmanom (6:3, 6:4, 2:1), Volandriho s Capdevillom (6:3, 2:2), Vassalla s Fallom (6:3, 4:2), Guccioneho s Economidisom (7:6) a Sidorenka s Eschauerom (3:6, 4:3) boli preložené na nasledujúci deň.

Deň 3: 29. máj

Počasie počas tretieho hracieho dňa dovolilo odohrať skoro všetky naplánované zápasy. Niekoľko zápasov ale bolo presunutých na nasledujúci deň kvôli tme. Do druhého však nepostúpilo viacero favoritov. Azda o najväčšie prekvapenie sa postaral Rus Igor Andrejev, ktorý vyradil nasadenú trojku, Američana Andyho Roddicka v štyroch setoch 3:6, 6:4, 6:3, 6:4. S turnajom sa rozlúčil aj piaty nasadený Fernando González, ktorý nestačil na Čecha Radka Štěpánka a turnajová osmička James Blake, ktoré po štyroch setoch odprevadil dvojmetrový Chorvát Ivo Karlović. Do druhého kola nepostúpili ani 24. Dominik Hrbatý, 25. Robin Söderling (ktorý vzdal kvôli zraneniu), 26. Agustín Calleri, 30. Julien Benneteau a 31. Florian Mayer. Na mále má aj turnajová desiatka Čech Tomáš Berdych, ktorého zápas s Lópezom kvôli tme presunuli za stavu 5:7, 4:6, 2:2. Naopak bez boja postúpil Michail Južnyj (13) a bez väčších problémov v troch setoch aj favoriti turnaja Rafael Nadal a Roger Federer. Tri sety na postup potrebovala aj francúzska nádej Richard Gasquet. Rekordný zápas zohrali Čech Lukáš Dlouhý a Nemec Philipp Kohlschreiber, keď sa rozhodovalo až v 32. hre piateho setu, ktorý skončil 15:17.

Deň 4: 30. máj

Hneď na úvod štvrtého hracieho dňa sa s turnajom v prvom kole rozlúčil aj 10. nasadený Tomáš Berdych, ktorý nedokázal otočiť zle rozohratý zápas z predchádzajúceho dňa. Do tretieho kola nepostúpil najvyššie nasadený Francúz Richard Gasquet, ktorý podľahol Belgičanovi Vliegenovi v troch setoch 6:7, 3:6, 1:6. Naopak oproti nasadeným hráčom sa presadili iní dvaja Francúzi Gaël Monfils a Michaël Llodra a postúpili do tretieho kola. Po päťsetovom boli sa k ním pridal aj držiteľ divokej karty Roger-Vasselin a to na úkor Čecha Štěpánka. Monfils nastúpi proti Nalbandianovi, Llodra proti Davydenkovi a Roger-Vasselin proti nenasadenému Mónacovi, ktorý vyradil turnajovú 27, Rakúšana Melzera. Hladko v troch setoch postúpili nasadení Federer, Robredo, Južnyj, Ferrero, Volandri, Cañas a nenasadení Starace a Tipsarević.

Deň 5: 31. máj

Piaty deň sa až na jeden zápas hrali iba zápasy druhého kola spodnej polovice pavúka. Hornú polovicu tretieho kola doplnil Ivan Ljubičić, ktorý v štyroch setoch porazil Švajčiara Wawrinku. Vyššie nasadení hráči si úlohu favoritov splnili, aj keď Lleyton Hewitt prehrával už 0:2 na sety. Ďalší zaujímavý obrat predviedol veterán Jonas Björkman, ktorý proti Chorvátovi Karlovićovi otáčal tiež zo stavu 0:2 na sety. Bohdan Ulihrach sa stal tretím Čechom, ktorý prehral v piatich setoch aj keď tentokrát s iným Čechom Janom Hájekom. Z nasadených do tretieho kola nepostúpili Dmitrij Tursunov a Philipp Kohlschreiber. Naopak do tretieho kola sa po päťsetovom boji dostal aj francúzsky držiteľ divokej karty Olivier Patience.

Deň 6: 1. jún

Šiesty deň sa dohrávali zápasy druhého kola. Igor Andrejev dotiahol do víťazného konca zápas predchádzajúceho dňa postúpil do tretieho kola, kde sa stretne s Mathieuom, ktorý zvíťazil vo francúzskom súboji nad Simonom. V zápasoch tretieho kola prekvapivo vyhral Filippo Volandri nad turnajovou sedmičkou Ivanom Ljubičićom. Roger Federer, Tommy Robredo a Nikolaj Davydenko potrebovali na postup iba tri sety, kým David Nalbandian, Guillermo Cañas a Michail Južnyj až štyri.

Deň 7: 2. jún

Tento deň sa dohrávali zápasy tretieho kola. Francúzi prišli aj o svoje dve posledné nádeje, keď Mathieu podľahol Andrejevovi a držiteľ divokej karty Patience Đokovićovi, ale až po tuhom päťsetovom boji. Baghdatisovi po dvoch setoch vzdal Čech Jan Hájek. Do štvrtého kola postúpil aj nestarnúci Jonas Björkman, ktorý vyradil Španiela Hernándeza. V jednom z dvoch španielskych súbojoch postúpil favorit Rafael Nadal, kým v druhom favorit David Ferrer podľahol Montañésovi. V štvrtom kole bude hrať aj ďalší Španiel Carlos Moyà.

Deň 8: 3. jún

Ôsmy deň sa na dvorcoch Rolanda Garrosa hrali zápasy štvrtého kola hornej polovice pavúka. Jednotka turnaja Roger Federer hladko prešiel cez Južného v troch setoch 7:6, 6:4, 6:4. Podobne si tri sety zahrali a postúpili Guillermo Cañas a Tommy Robredo. Nikolaj Davydenko potreboval na postup cez Davida Nalbadiana štyri sety.

Deň 9: 4. jún

Deviaty hrací deň boli na programe posledné štyri zápasy štvrtého kola. Úlohu favorita zvládol Novak Đoković, ktorý vyhral hladko v troch setoch nad Fernandom Verdascom. Rafael Nadal sa s Lleytonom Hewittom trápil iba v treťom sete, ktorý napokon vyhral v tiebreaku. V súboji veteránov mal navrch Carlos Moyà, ktorý porazil Jonasa Björkmana 7:6, 6:2, 7:5. Posledným štvrťfinalistom je prekvapivo Igor Andrejev, ktorý v štyroch setoch porazil Marcosa Baghdatisa.

Deň 10: 5. jún

5. júna boli na programe dva štvrťfinálové zápasy. Svetová a turnajová jednotka Roger Federer nastúpila proti turnajovej deviatke Tommymu Robredovi. Podľa očakávania vyhral Federer, ale tento zápas ukončil jeho granslamovú sériu 36 víťazných setov, ktorou o jeden set prekonal rekord Johna McEnroa z roku 1984. Súperom Rogera Federera v semifinále bude Nikolaj Davydenko, ktorý v zápase dlhých výmen porazil Guillerma Cañasa 7:5, 6:4, 6:4.

Deň 11: 6. jún

6. júna boli na programe zvyšné dva štvrťfinálové zápasy. Zverenec slovenského trénera Mariána Vajdu Novak Đoković si na úvod ľahko poradil so 125. hráčom rebríčka ATP Entry Igorom Andrejevom trikrát 6:3. Obaja štvrťfinalisti dosiahli svoje maximum na French Open. Đoković má ešte možnosť si ho vylepšiť. V zápase dvoch španielskych priateľov zvíťazila svetová a turnajová dvojka Rafael Nadal nad Carlosom Moyom 6:4, 6:3, 6:0.

Deň 13: 8. jún

Semifinálové zápasy nepriniesli žiadne prekvapenie. Favoriti postúpili po trojsetových zápasoch do nedeľnajšieho finále. Roger Federer porazil Nikolaja Davydenka 7:5, 7:6, 7:6 a Rafael Nadal Novaka Đokovića 7:5, 6:4, 6:2. Do finále teda postúpili dvaja najvyššie nasadení hráči.

Deň 15: 10. jún

Podľa predpokladov vo finále proti sebe nastúpili Rafael Nadal a Roger Federer. Bolo to ich deviate vzájomné finále na granslamových turnajoch a turnajoch ATP. Zároveň to bolo opakovanie predchádzajúceho finále, v ktorom zvíťazil Nadal. Nadal aj tentokrát obhájil titul, keď porazil Federera 6:3, 4:6, 6:3, 6:4. Na dvorcoch Roland Garrosa Rafael Nadal ešte neprehral (zápasové skóre 21:0) a získal tretí titul po sebe.